PTTEP เล็งจ่าย 4.6 พันลบ. “กลุ่มเลี้ยงสาหร่าย” อินโดฯ เหตุ “แหล่งมอนทารา” น้ำมันรั่ว
PTTEP เผยบริษัทย่อย “PTTEP AAA” เจรจาไกล่เกลี่ยจ่ายเงินระงับการข้อพิพาท 4.6 พันล้าน ให้กับ “ผู้เลี้ยงสาหร่าย” อินโดนีเชีย ฟ้องร้องเรียกค่าเสียหายจากเหตุการณ์ “แหล่งมอนทารา” น้ำมันรั่วไหล
PTTEP เผย “PTTEP AAA” ไกล่เกลี่ยจ่ายเงินชดเชย 4.6 พันล้าน ไกล่เกลี่ย “ผู้เลี้ยงสาหร่าย” อินโดฯ ร้องค่าเสียหาย “แหล่งมอนทารา” น้ำมันรั่ว
21 พ.ย. 2565

บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP จากกรณีที่กลุ่มผู้เลี้ยงสาหร่ายในประเทศอินโดนีเชียได้ยื่นฟ้องบริษัท PTTEP Australasia (Ashmore Cartier) Pty Ltd (PTTEP AAA) ต่อศาลสหพันธรัฐ ประเทศออสเตรเลีย โดยเป็นการดำเนินคดีแบบกลุ่ม (Class Action) เพื่อเรียกร้องค่าเสียหายจากเหตุการณ์น้ำมันรั่วไหลของแหล่งมอนทาราที่เกิดขึ้นเมื่อปี 2552 โดยศาลฯ มีคำพิพากษาในวันที่ 19 มีนาคม และ 25 ตุลาคม 2564 รวมถึงมีคำสั่งในประเด็นคดี (Final Orders) ในวันที่ 15 พฤศจิกายน 2564 และ PTTEP AAA ได้ใช้สิทธิยื่นขออุทธรณ์ในคดีดังกล่าวต่อศาลสหพันธรัฐประเทศออสเตรเลีย ในวันที่ 13 ธันวาคม 2564 แล้วนั้น
ทั้งนี้ PTTEP ได้รับแจ้งว่า PTTEP AAA ได้เข้าร่วมกระบวนการไกล่เกลี่ยกับกลุ่มผู้เลี้ยงสาหร่าย ตามคำสั่งศาลสหพันธรัฐประเทศออสเตรเลีย ซึ่งเป็นขั้นตอนตามปกติของกฎหมายประเทศออสเตรเลียและได้บรรลุข้อตกลงในหลักการ
โดย PTTEP AAA จะชำระเงินจำนวน 192.5 ล้านดอลลาร์ออสเตรเลีย หรือเทียบเท่าประมาณ 129 ล้านดอลลาร์สหรัฐอเมริกา (หรือเทียบเท่าประมาณ 4.6 พันล้านบาท อิงอัตราแลกเปลี่ยน ณ วันที่ 21 พ.ย.65 ที่ 1 ดอลลาร์สหรัฐ เท่ากับ36.03 บาท) เพื่อระงับการดำเนินคดีแบบกลุ่มทั้งหมด (รวมถึงการอุทธรณ์) กับกลุ่มผู้เลี้ยงสาหร่ายในประเทศอินโดนีเซีย
อย่างไรก็ตาม ข้อตกลงในหลักการเพื่อระงับการดำเนินคดีแบบกลุ่มนี้ไม่ถือเป็นการรับผิดของ PTTEP AAA โดยยังไม่สามารถเปิดเผยรายละเอียดได้ในขณะนี้เนื่องจากข้อตกลงในหลักการดังกล่าวอยู่ระหว่างการพิจารณาของศาลสหพันธรัฐประเทศออสเตรเลีย